##### MISA CON NENOS

##### 20 de xaneiro de 2018

##### T. Ordinario - 2º C - Xoán 2, 1-12*: “Enchede as tallas de auga”.*



**Enchamos as vasillas de AUGA**

**sabendo que Ti as transformarás en VIÑO**

**1. ACOLLIDA**

Irmáns e irmás: Pasados os días do Nadal, volvemos aos domingos máis normais do tempo ordinario. Pero Epifanía, Bautismo e Vodas de Caná son os tres momentos da manifestación de Xesús como luz e vida para todos nós. Hoxe recordaremos unha das vodas máis famosas da historia, as vodas de Caná, unha voda que tivo un problema pero dous grandes invitados: María e Xesús. Descubriremos o poder de Xesús, que María se preocupa por nós. Xesús converte a auga en viño e maniféstasenos capaz de renovar e transformar a vida dos que creemos nel. Pidamos tamén pola unidade dos cristiáns, cuxa semana iniciamos hoxe.

*(Sacerdote): No nome do Pai… Que Xesús, que nunca nos deixa sos nas necesidades, sexa con todos vós.*

**2. PERDÓN**

# *(Sacerdote): Queremos levar a todos a luz, a ledicia e a vida de Xesús, pero as nosas limitacións e pecados fannos desviarnos do camiño. Pidamos perdón.*

# -**(Posible catequista)** Ti, Xesús, que queres compartir as nosas ledicias e proxectos, dicímosche: *Señor, ten piedade de nós.*

# -**(Posible pai - nai)** Ti, Xesús, que nos dás a María para que presente ao Señor nosas súplicas, rogámosche: *Cristo, ten piedade*

# *de nós.*

# -**(Posible neno - nena)** Ti, Xesús, que nos axudas nos nosos problemas e preocupacións, pedímosche: *Señor, ten piedade nós.*

**3. PALABRA DE DEUS**

**MONICIÓN A LAS LECTURAS**

As lecturas fálannos da relación de Deus cos homes e mulleres de todos os tempos como unha voda, un banquete, unha festa. El sempre nos ama e é fiel. O canto de Isaías compara a Xerusalén (reconstruída tralo exilio) como unha noiva, adornada para a súa voda. San Paulo recórdanos os diversos dons que os cristiáns recibimos e todos provén dun só Espírito. No evanxeo Xesús adiántase para que non falte o viño da ledicia naquela voda, facendo o seu primeiro signo salvador.

**A PALABRA**

**ISAÍAS 62,1-5:** *Alédase o marido coa súa esposa.*

Por amor a Sión non calarei, por amor de Xerusalén non descansarei, ata que rompa a aurora da súa xustiza, e a súa salvación brille como un facho. Os pobos verán a túa xustiza, e os reis a túa gloria; poñeranche un nome novo, pronunciado pola boca do Señor. Serás coroa fúlxida na man do Señor e diadema real na palma do teu Deus. Xa non che chamarán «Abandonada», nin á túa terra «Devastada»; a ti chamaranche «A miña predilecta», e á túa terra «Desposada», porque o Señor prefírete a ti, e a túa terra terá un esposo. Como un mozo casa cunha doncela, así casa contigo o teu Construtor. ***Como se aleda o marido coa súa esposa, alédase o teu Deus contigo.***

*Palabra do Señor.*

**SALMO 95:**

**Contade as marabillas do Señor a todas as nacións.**

**1 CORINTIOS 12,4-11:** *O mesmo e único Espírito reparte en particular como el quere.*

**XOÁN 2,1-12:** *Este foi o primeiro dos signos que Xesús realizou en Caná de Galilea.*

|  |
| --- |
| **Narrador:** Naquel tempo, había unha voda en Caná de Galilea, e a nai de Xesús estaba alí. Xesús e os seus discípulos estaban tamén invitados á voda. Faltou o viño, e a nai de Xesús díxolle:  **María:** ***-«Non teñen viño».***  **Narrador:** Xesús dille:  **Xesús:** *-«Muller, que teño eu que ver contigo? Aínda non chegou a miña hora».*  **Narrador:** A súa nai díxolle aos servidores:  **María:** ***-«Facede o que el vos diga».***  **Narrador:** Había alí colocadas seis tallas de pedra, para as purificacións dos xudeus, duns cen litros cada unha. Xesús ordenoulles:  **Xesús:** *-«Enchede as tallas de auga».*  **Narrador:** E enchéronas ata arriba. Entón díxolles:  **Xesús:** *-«Sacade agora e levádeo ao mordomo».*  **Narrador:** Eles leváronllo. O mordomo probou a auga convertida en viño sen saber de onde viña (os servidores si que o sabían, pois sacaran a auga), e entón chamou o esposo e díxolle:  **Mordomo:** *-«Todo o mundo pon primeiro o viño bo e, cando xa están bebidos, o peor; ti, en cambio, gardaches o viño bo ata agora».*  **Narrador:** Este foi o primeiro dos **signos** que Xesús realizou en Caná de Galilea; así manifestou a súa gloria **e os seus discípulos creron nel.** ***Palabra do Señor.***  ***(Narrador-María****-X****esús-Mordomo)*** |

**4. ORACIÓN DA COMUNIDADE**

(Sacerdote) Por medio de Cristo, capaz de renovar as nosas vidas, presentemos ao Pai a nosa oración dicindo:

-***Pedímoscho, Señor.***

1. **Pola Igrexa:** para que sexa evanxelizadora, non só con palabras, senón -sobre todo- coas obras. ***Oremos.***
2. **Polas distintas relixións:** para que potenciemos o que nos une e superemos o que nos separa. ***Oremos.***

3. **Polo mundo enteiro:** para que progrese en paz, liberdade e xustiza e se superen as divisións. ***Oremos.***

4. **Polos noivos e matrimonios:** para que non falte o viño do amor e da comprensión. ***Oremos.***

5. **Polos que participamos en misa cada domingo:** para que fagamos o que nos di Xesús. ***Oremos.***

6. **Por todos nós:** para que invitemos a Xesús e a María en todos os acontecementos da vida. ***Oremos.***

7. **Pola nosa parroquia:** para que sexamos unha verdadeira comunidade de amor par os que nos rodean. ***Oremos.***

*(Sacerdote) Dános, Pai, a protección de María e que os cristiáns do mundo vivamos sempre unidos. Por XCNS...*

**5. PRESENTACIÓN DE OFRENDAS** (POSIBILIDADES)

* **ALIANZAS DE VODA**:

Deus sempre nos ama, é un Deus fiel. Onde el está non falta a ledicia, a luz e a vida. Que nós saibamos ser testemuñas do seu amor, da súa misericordia con todos os que nos atopemos ao longo desta semana.

**UNHAS TALLAS** (poñémoslles nomes de dificultades polas que algúns están pasando):

Prometemos a Xesús que imos facer o que poidamos para que os que viven ao noso ao redor non lles falte o viño do traballo, do necesario para vivir, compañía…

**PAN E O VIÑO:**

Finalmente, Señor, ofrecémosche o pan e o viño. Eles serán o noso alimento que repoña as nosas forzas para facer o que nos digas en cada momento.

****

1. **SUXESTIÓNS:**

- Vede que vos pide Xesús e como facelo: estudar, deber, ledicia, oración…

-Como María, ás noites pensade en alguén próximo que necesite algo e dicídelle a Xesús e a María: “non ten viño”, o viño do traballo, comida, saúde, casa, compañía, agarimo, esperanza, ilusión para seguir vivindo… Poñede no presbiterio vasillas con estas necesidades. Nun momento determinado botámoslle un pouquiño de auga bendita que é poñelas nas mans de Deus para que as transforme.

-Vive con ledicia, a “ledicia do evanxeo” (Francisco) e pensa que o viño de Xesús é incomparablemente máis bo que todas as *“litronas”.*

-Comeza a Semana da Unidade dos cristiáns. Hai 2.400 millóns de cristiáns no mundo. Cada un ten a súa forma de seguir a Xesús, os seus carismas. Imaxinádevos que no mundo houbese 2.400 millóns de persoas alegres, felices, que aman… Sería outro mundo. Tócanos colaborar con ese mundo que soñou Xesús e dicir con voz alta: “Creo en Xesús e fago o que el nos dixo”. E vivamos unidos a todos os outros cristiáns.

-Empezamos o ano litúrxico do tempo ordinario e non estaría de máis explicar o que son os tempos litúrxicos, que no tempo ordinario seguimos coñecendo e celebrando a vida de Xesús pero non grandes festas (a vida ordinaria) e que logo celebraremos a Coresma e a Semana Santa.

RED CATEQUISTAS GALICIA

Unha voda en Caná

Xesús, hoxe asistimos a unha voda  
onde dous amigos teus, cheos de ledicia,  
celebraban o amor, a unión das súas vidas.

María soubo adiantarse á falta de viño  
e ti fixeches o primeiro milagre, un signo  
de que ti es o Fillo de Deus, o noso Salvador.

Ti, Xesús, estás sempre disposto a facernos felices,  
a compartir as nosas necesidades,  
pero queres que poñamos algo da nosa parte.

Axúdanos, Amigo, a “encher as vasillas de auga”,  
é dicir, facendo ben as tarefas, o noso deber,  
tamén nas tarefas parroquiais como Igrexa  
achegando a nosa creatividade e os nosos carismas.

Sabemos que ti farás o que falte, botarás o resto,  
encherasnos de plenitude e ledicia,   
porque ser dos teus e contar contigo,  
é unha voda, unha festa constante; e o teu viño novo   
é incomparablemente mellor que as *“litronas”*   
que algúns nos ofrecen.

**Te lo pedimos con María, reina de las Misiones. Amén.**

**POSIBLE ACCIÓN DE GRAZAS**